<classify> KAMATI ya Kudumu ya Bunge ya Huduma na Maendeleo ya Jamii, imeitaka serikali kuangalia na kufanya marekebisho kwenye baadhi ya vifungu vya Muswada wa Kuanzisha Bodi ya Kitaaluma ya Walimu, ambavyo vinaonesha kukinzana. Mwenyekiti wa Kamati hiyo, Peter Serukamba alitoa maelekezo hayo kwa serikali wakati wa kupokea maoni ya wadau kuhusu muswada huo jijini hapa jana.Alisema muswada huo unataka mwalimu asiajiriwe mpaka awe amesajiliwa na kuwa na leseni huku masharti ya kusajiliwa au kupewa leseni, mwalimu anatakiwa kuwa na uzoefu wa angalau mwaka mmoja. Huku umemwambia asiajiriwe kama hajasajiliwa au kuwa na leseni, lakini sifa za kusajiliwa na kupewa leseni ni lazima awe na uzoefu wa mwaka mmoja, hivyo kuna haja ya kuoanisha vifungu hivi na kutoa muda wa mwalimu kuwa kwenye uangalizi kabla ya kupewa usajili wa kudumu.Serukamba pia aliitaka serikali kuangalia kifungu cha usajili, ambacho kinawataka walimu kusajiliwa kila baada ya miaka mitatu, huku akisisitiza kuwa ni vema usajili ukafanywa mara moja ila suala la kuhuisha leseni lifanyike kila baada ya muda utakaowekwa. Pia aliagiza kuangalia sifa zinazoweka kwa walimu, kwani baadhi yake zinaweza kuwakwamisha wanaotoka vyuoni, ikiwemo sifa ya tabia na maadili mema na kupendekeza zitiliwe mkazo wakati wa kuhuisha leseni.Ni wakati gani unaweza kupima maadili ya mwalimu ambaye ametoka chuo? Serikali iliangalie hili labda litiliwe mkazo wakati wa kuhuisha leseni kwa sababau suala la maadili litajipambanua wakiwa anatekeleza majukumu yake, alisema. Waziri wa Elimu, Sayansi, Teknolojia na Mafunzo ya Ufundi, Profesa Joyce Ndalichako alisema jopo la wataalamu litakaa kuangalia na kufanyia marekebisho baadhi ya vipengele. Mkurugenzi Mtendaji wa Haki Elimu, John Kalage alisema taasisi yake inapendekeza Mwenyekiti wa Bodi hiyo ateuliwe na Rais, badala na waziri ili kuifanya kuwa huru na madaraka zaidi.Pia walipendekeza kuwa usajili ufanyike mara moja ili leseni ihuishwe kila baada ya miaka mitano, badala ya miaka mitatu ambayo sheria imependekeza ili kutoa nafasi kwa walimu kujiendeleza. Wakili wa Mtandao wa Elimu Tanzania TENMET, Jones Sendodo alisema mtandao wao, unapendekeza kubadilika kwa kifungu cha adhabu ambacho kinamtaka mwalimu aliyesimamishwa uanachama kutakiwa kufanya mtihani. Mwalimu akimaliza adhabu yake inakuwa imeisha, sasa kumtaka kurejea kufanya mtihani ni kama unampa adhabu mara mbili hivyo arudishwe bila masharti, alisema.Pia TENMET inapendekeza kuwapo kifungu kipya ambacho kinataka kuundwa kwa Bodi ya Rufaa, ambayo walimu wataitumia kupeleka malalamiko yao wasiporidhishwa na maamuzi ya Bodi na baadaye kwenda mahakamani badala ya kukata rufaa kwa Waziri. Akiwasilisha maoni ya Chama cha Wanasheria Tanganyika TLS, Mwanasheria Jebra Kambole alisema TLS imependekeza uwepo uwakilishi wa walimu kwenye Bodi kutoka kwenye vyama vyao.Pia TLS inapendekeza kuwa kifungu cha adhabu ni lazima kitaje aina ya makosa, ambayo yatamfanya mwalimu kukosa sifa za kusajiliwa au kufutiwa usajili au leseni. Kifungu hakijabainisha aina makosa, kwani kuna mtu anaweza kufungwa kwa makosa ya barabarani, je na hayo yanaweza kumuondolea sifa, kwa mfano kwa wanasheria anaweza kufungwa kwa baadhi ya makosa na yasimuondolee sifa ya kuwa mwanachama wa TLS, alisema.  <topic>: KITAIFA 